Na 15 biračkih mesta, na kojima je upisan 19.631 glasač, danas su ponovljeni parlamentarni izbori. Birališta su otvorena u 7 sati, a zatvorena u 20. Prema podacima koje je saopštila koalicija Dveri-DSS, a i lider SNS-a Aleksandar Vučić, ta koalicija je ušla u parlament. I dalje se čeka RIK, odakle je najavljeno da će večeras objaviti preliminarne rezultate izbora.

Foto: Vesna Lalić / RAS Srbija Glasanje u Novom Beogradu

00.29 Tuča na biračkom mestu na Novom Beogradu, rezultati kasne

Rezultati RIK-a kasne jer se dogodila tuča na biračkom mestu na Novom Beogradu po završetku glasanja, nezvanično saznaje RTS.

23.30 U Jagodini najviše glasova za koaliciju SPS-JS

Na ponovljenim republičkim izborima, na biračkim mestima Bresje i Ribnik, u Jagodini najviše glasova osvojila je koalicija Ivica Dačić- Socijalistička partija Srbije- Jedinstvena Srbija-Dragan Marković Palma sa 180 glasova, na drugom mestu je lista Aleksandar Vučić- Srbija pobeđuje sa 173 glasa i na trećem DSS-Dveri sa 100 glasova.

Potpredsednica Gradske izborne komisije u Jagodini Zorica Radivojša kazala je da je, prema konačnim rezultatima sa 91 biračkog mesta, na lokalnim izborima u Jagodini najviše glasova osvojila koalicija Dragan Marković Palma- JS-SPS-Ivica Dačić sa 18.781 glasom ili 54,10 odsto, a na drugom Aleksandar Vučić-Srbija pobedjuje sa 9.154 glasa ili 26,37 odsto.

U gradskom parlamentu u Jagodini, koji ima 31 odbornika, JS-SPS će imati 21 odbornika, a SNS 10 odbornika.

23. 15 Đurđević: Čekam podatke sa još dva biračka mesta

Republičkoj izbornoj komisiji (RIK) nedostaju podaci sa dva biračka mesta da bi mogla da saopšti rezultate ponovljenih parlamentarnih izbora, izjavio je večeras oko 23.00 sati predsednik te komisije Dejan Đurđević.

Foto: S.Radovanović / Tanjug

Kako je objasnio u izjavi Tanjugu, RIK čeka da podaci sa ta dva biračka mesta stignu u opštine i budu uneti u veb aplikaciju, posle čega će RIK moći da izađe sa rezultatima.

Đurdjević ne zna kada bi to tačno moglo da se desi, ali kaže da će RIK zakazati konferenciju za novinare odmah pošto taj proces bude završen.

22.00 Rašković Ivić: Koalicija Dveri-DSS je uspela da se plasira u parlament

Koalicija Dveri-DSS je uspela da se plasira u parlament, rekla je večeras predsednica DSS-a Sanda Rašković Ivić.

Foto: G. Srdanov / RAS Srbija

Lider Dveri Boško Obradović naveo je da je ta koalicija na ponovljenim izborima osvojila 1.998 glasova, odnosno 25 odsto. Opširnije pročitajte OVDE.

21.40 Vučić: Nisu nas pobedili ni na jednom mestu, osvojili smo 56 odsto glasova

Lider Srpske napredne stranke Aleksandar Vučić izjavio je večeras da je na izbornim mestima na kojima su ponovljeni izbori ta stranka imala 56 odsto glasova, kao i da je "gotovo zaplakao" kada je počeo da dobija rezultate glasanja.

Foto: M. Milanković / RAS Srbija

- Na izbornim mestima na kojima su ponovljeni izbori imali smo 24. aprila nepunih 46 odsto glasova, a sada, prema rezultatima na 13 od 15 biračkih mesta, imamo skoro dvadeset odsto više. Toliko o krađi - rekao je Vučić. Opširnije pročitajte OVDE.

20.08 Zatvorena biračka mesta na kojima je ponovljeno glasanje

Biračka mesta na kojima su građani danas na 15 biračkih mesta ponovo glasali za novi saziv republičkog parlamenta zatvorena su u 20 sati, a tokom večeri bi Republička izborna komisija trebalo da izadje sa preliminarnim rezultatima vanrednih parlamentarnih izbora.

Predsednik RIK-a Dejan Đurdjević je rekao je Tanjugu da nije bilo neregularnosti na biračkim mestima i da su ponovljeni izbori sprovedeni u najboljem redu.

19.41 Izlaznost u Nišu do 18 časova 31,53 odsto

Na ponovljene parlamentarne izbore na pet biračkih mesta u Nišu do 18 časova danas je izašlo 31, 53 odsto upisanih birača, saopštio je operativni tim Republičke izborne komisije (RIK). Tamo su za agenciju Beta da do sada nisu dobili nijedan prigovor na tok i regularnost glasanja.

Na izborima održanim 24. aprila izlaznost u Nišu do 18 časova bila je 44,22 odsto.

19.31 Crta: Do 19 sati glasalo 38,86 građana

Do 19 časova na glasanje za ponovljene parlamentarne izbore na 15 biračkih mesta je izašlo ukupno 38,86 odsto (7.629) građana upisanih u birački spisak za ova biračka mesta saopštila je posmatračka misija CRTA.

18.46 Rekordna izlaznost u Jagodini

Na ponovljenim izborima u Jagodini na biračkim mestima 29 u Bresju zabeležena je izlaznost od 65 odsto i 57 u Ribniku 64 odsto, što je za oko 10 odsto više nego 24 aprila, saopšteno je iz izbornih komisija za opštinske i republičke izbore.

Foto: G. Jevremović / RAS Srbija

U Ribniku je upisano 257 građana u birački spisak, a u Bresju 521 glasalo. U Ribniku se glasalo za lokalnu i parlamentarnu listu, dok u Bresju samo za parlamentarnu.

Foto: G. Jevremović / RAS Srbija

18.30 Crta: DO 18 časova glasalo 35,26 odsto građana

U Srbiji je danas do 18 časova na glasanje izašlo 35,26 odsto (6.920) građana, a glasanje protiče bez problema, osim jednog izolovanog slučaja u Nišu, saopštila je posmatračka misija "Crta - gradjani na straži".

Foto: V. Lalić / RAS Srbija

Kako su naveli, na biračkom mestu broj 13 u Nišu, glasač je prijavio biračkom odboru da ga je jedna partija nagovarala da glasa za njih.

Ta posmatračka misija je dodala i da je najveća izlaznost u Kladovu i Jagodini.

16.43 - Crta: Do 16 časova izlaznost 27,81 odsto, a 24. aprila bila je 39,6 odsto

U Srbiji je danas do 16 časova na glasanje za ponovljene parlamentarne izbore na 15 biračkih mesta izašlo 27,81 odsto (5.460) građana, a glasanje protiče bez problema, saopštila je danas posmatračka misija "Crta - građani na straži".

Oni su podsetili da je izlaznost u 16 časova 24. aprila bila 39,6 odsto.

15.25 - U Nišu do 14 časova glasalo 17,95 odsto glasača

U Nišu je na ponovljene izbore za poslanike Skupštine do 14 časova izašlo 17,95 odsto upisanih birača, pokazuju podaci operativnog tima Republičke izborne komisije u tom gradu. Prema rečima Marine Janković iz RIK, izbori u Nišu protiču bez ikakvih prigovara i neregularnosti.

Međutim, kako prenosi agencija Beta, izvestan broj građana Niša je u toku prepodneva reagovao i medijima u gradu prijavljivao da ispred osnovne škole "Stefan Nemanja" u kojoj se nalaze biračka mesta 13 i 16, dežuraju funkcioneri jedne stranke i posredno vrše pritisak na glasače.

Žitelji niških opština Medijana, Palilula i Pantelej, u kojima se nalaze biračka mesta na kojima su izbori ponovljeni, od jutros su prijavljivali da su ih više puta zvale nepoznate osobe i "podsećale" na to za koga treba da glasaju, prenosi Beta.

15.04 - Drastično manja izlaznost na ponovljenim izborima u Užicu

Na biračkom mestu 86. u Osnovnoj školi "Slobodan Sekulić" u naselju Krčagovo u Užicu, gde se ponavljaju republički izbori, do 14 sati svoje glasačko pravo iskoristilo je 18,52 odsto građana, dok je u isto vreme 24. aprila izlaznost bila 30 odsto. Po rečima Petra Vujadinovića, koordinatora Radnog tela za praćenje izbora, od 1.377 upisanih u spiskove glasalo je njih 255.

14.20 - I u Vranju bez problema

I u Vranju sve protiče bez problema. Na biračkom mestu 24 u ovom gradu, 24. aprila je bilo prekinuto glasanje zato što su aktivisti jedne stranke uneli zaokruženi glasački listić.

- Biračko mesto otvoreno je na vreme i glasanje se odvija normalno. Nije bio nikakvih ekscesa ni nepravilnosti - rekao je danas Branimir Stevanović, predsednik biračkog odobra.

Foto: M. Ivanović / RAS Srbija Glasanje u Vranju

13.50 - Crta: Do 13 sati glasalo 17,88 odsto građana

Posmatračka misija "Crta - građani na straži" saopštila je danas da je do 13 časova na glasanje za ponovljene parlamentarne izbore u Srbiji, izašlo ukupno 17,88 odsto građana, odnosno 3.510 glasača.

Kako se navodi u saopštenju Crte, u odnosu na 24. april, izlaznost je u 13 časova manja za sedam odsto.

12.56 - U Jagodini do 10 časova glasalo oko 10 odsto birača

Na ponovljenim izborima na dva biračka mesta u Jagodini danas do 10 časova glasalo je oko 10 odsto građana upisanih u birački spisak, izjavila je potpredsednica GIK u Jagodini Zorica Radivojša. U Jagodini se izbori ponavljaju na dva biračka mesta - u Ribniku se održavaju lokalni i parlamentarni izbori, a u Bresju samo parlamentarni izbori.

Biračka mesta otvorena su na vreme i nije bilo nepravilnosti.

12.51- Do 10 sati u Nišu glasalo 7,7 odsto birača

Prema podacima Gradske izborne komisije, u Nišu je do 10 sati na pet biračkih mesta gde se ponavlja glasanje za republičke izbore glasalo 7,7 odsto od ukupno 9.750 upisanih birača.

Foto: K. Kamenov / RAS Srbija Glasanje u Nišu

Član radnog tela GIK u Nišu Nebojša Stojković rekao je Tanjugu da su sva glasačka mesta otvorena na vreme i da izbori protiču bez problema.

- Pošto je radni dan, nešto je manji odziv građana, ali očekujemo da tokom dana izađu u većem broju - kazao je Stojković.

Na biračkom mestu 28 do 11 sati glasalo je 206 birača ili oko 13 odsto. U školama u Nišu gde se održavaju ponovljeni izbori učenici ne pohađaju nastavu, a izborni proces nadgledaju, u skladu sa zakonom, novoformirani birački odbori.

12.30 - Manja izlaznost nego 24. aprila

Posmatračka misija "Crta - građani na straži" saopštila je danas da je do 10 časova na glasanje za ponovljene parlamentarne izbore na 15 biračkih mesta u Srbiji izašlo ukupno 7,06 odsto građana , što je za oko dva odsto manje nego kada se glasalo 24. aprila. Više o tome pročitajte OVDE.

12.05 - Borba za ulazak u parlament

Ceo izborni proces biće pod velikom sumnjom ukoliko i na ponovljenim izborima bude nepravilnosti kakve su uočene na glasanju 24. aprila.

Ulog je još veći ako znamo da od ishoda današnjeg glasanja direktno zavisi budući sastav parlamenta jer se koalicija DSS-Dveri, koja je trenutno jedan glas ispod cenzusa, bori za ulazak u Skupštinu Srbije.

Izbori će biti ponovljeni na biračkim mestima:

Novi Beograd, biračko mesto 22

Beograd - Palilula, biračka mesta 48 i 57

Niš - Medijana, biračko mesto 4

Niš - Palilula, biračko mesto 28

Niš - Pantelej, biračka mesta 13, 16 i 23

Užice, biračko mesto 86

Kladovo, biračko mesto 24

Vranje, biračka mesta 24 i 65

Bačka Topola, biračko mesto 9

Sremski Karlovci, biračko mesto 5

Jagodina, biračko mesto 29

11.55 - Cenzus - igra živaca

Najviše pažnje usmereno je na to da li će lista DSS-Dveri preći cenzus i tako ući u republički parlament. Naime, prema poslednjim rezultatima RIK, sa 99,82 odsto obrađenih biračkih mesta, ta koalicija osvojila je 4,99 odsto glasova, dok su prema prvim rezultatima izbora bili na 5,00, što im je omogućavalo 13 poslaničkih mesta.

11.45 - Birališta otvorena na vreme, sve se odvija normalno

Svih 15 biračkih mesta, na kojima se ponavlja glasanje za parlamentarne izbore, otvorena su na vreme, rekao je jutros Tanjugu predsednik Republičke izborne komisije Dejan Đurđević.

On je dodao da se na svim biračkim mestima, za sada, normalno odvija izborni proces.